Zimmaleid trogn Boikn heabei, mid de se de Schtrossn za bschimmde Beziak in da Stod oschpian. Damid bauns Barrikadn (Serraglio), in de Schiaßschoatn eiglossn san, sodass a Zitadö in da Stod entschtehd. Auf de Tiam obn san Maualecha in dene Boikn eigschom woan und aus fuagfeatigde und nummariade Höza wean daun Bretschn (Iwazimma) aufgsezt. So bauns aufn Tuam drauf a iwahaungade Plotfuam mid Schoatn. Mid Hoizkran wean Schtoana zan Owiweaffa und Schleidan aufibrochd. Zwischn de zwoa Tiam, den Lancia und Cersina hod ma obn in da Luft an Steg auglegd. So dass ma vo de zwoa Ghibelinentiam gmoasaum in Guelfentuam Figiovanni bekempfn hod kenna. Ois de Sunn afgaunga is, hom de Schtoana- und Pfeihogl augfaungd. Untn aun de Barrikadn und obm auf de Tiam is a schwaa kempfd wuan. De Valiara hom se in den Tuam zruckzogn. Mid Schtrah und Pech san daun de Tiampfoatn aufbrennd wuan. Vo Schtockweak za Schtockweak noch obm hod ma se auffikempfd. De Vateidiga hom daun Boikn vo de Zwischndeckn aussazogn. Daun san de Augreiffa midsaummdn Hoiz in de Tiafn gschtiazd. Des hod so a boa Tog dahigeh kenna, bis de Oan aufgem hom oda a schteakare Mocht hod dem Kaumpf a End gmochd.